Το Μουσείο Βυζαντινού Πολιτισμού διοργανώνει την περιοδική έκθεση με τον τίτλο «Στο περιθώριο του πολέμου: Η Θεσσαλονίκη της Κατοχής (1941 - 1944) μέσα από τη φωτογραφική συλλογή Βύρωνα Μήτου».



Η έκθεση - που αποτελεί παραγωγή του Μουσείου - θα παρουσιαστεί στην αίθουσα πολλαπλών χρήσεων «Ευτυχία Κουρκουτίδου - Νικολαΐδου», θα εγκαινιαστεί στις 10 Φεβρουαρίου, στις 8 το βράδυ, και θα διαρκέσει έως τις 6 Νοεμβρίου.

Μονάδα του γερμανικού ναυτικού στον Άγιο Δημήτριο Απρίλιος 1941.

Η συλλογή Βύρωνα Μήτου αποτελείται από φωτογραφίες Γερμανών στρατιωτών που υπηρέτησαν τη θητεία τους στην Ελλάδα κατά τα χρόνια της γερμανικής κατοχής (1941-1944) και είχαν αρχικά συλλεχθεί συστηματικά από ανώνυμο Γερμανό στρατιώτη. Ο συλλέκτης Βύρων Μήτος, στη συνέχεια, αγόρασε το τμήμα της συλλογής που αφορούσε την Ελλάδα.

Κινηματογράφος επιταγμένος για Γερμανούς στρατιώτες (Soldatenkino). Η λήψη είναι του Ernst Grüwald.

Στόχος της έκθεσης είναι να αποκαλύψει τη δύναμη της προπαγάνδας όπως αυτή αποτυπώνεται στην επίσημη και την ερασιτεχνική φωτογραφική παραγωγή του Τρίτου Ράιχ και να ρίξει φως στις άγνωστες όψεις της ιστορίας της πόλης, καθώς η γερμανική κατοχή συνεχίζει να αποτελεί μία περίοδο για την οποία «σκοτεινά σημεία» συνεχίζουν να υφίστανται.





Γερμανός στρατιώτης ζωγραφίζει την Καμάρα.

Την έκθεση συνοδεύει σύντομος κατάλογος, ο οποίος θα εκδοθεί με την ευγενική χορηγία του Γενικού Προξενείου της Ομοσπονδιακής Δημοκρατίας της Γερμανίας στη Θεσσαλονίκη (Ελληνογερμανικό Ταμείο για το Μέλλον) και την υποστήριξη του Σωματείου «Οι Φίλοι του Μουσείου Βυζαντινού Πολιτισμού». Παράλληλα, θα διοργανωθεί στις 8 Απριλίου διεθνής ημερίδα, η οποία θα διερευνήσει πτυχές της φωτογραφικής παραγωγής στην κατεχόμενη Θεσσαλονίκη.

Λούστρος που διαλαλεί τις υπηρεσίες του.

Πληροφορίες



Μουσείο Βυζαντινού Πολιτισμού, λεωφ. Στρατού 2, Θεσσαλονίκη. Τηλ. 231 3306400. Τα εγκαίνια θα πλαισιωθούν μουσικά από το Κρατικό Ωδείο Θεσσαλονίκης – με τις Νόννα Κυριαζοπούλου (soprano), Αλεξάνδρα Μελαχροινού (soprano) και Ιωάννα Ευαγ. Πολυζωίδου (πιάνο).

naftemporiki.gr